Vasbeslote Steyn voltooi skooljaarSteyn Steenberg (Foto: Verskaf) Steyn Steenberg wat vroeër vanjaar sy been in ’n ernstige motorfietsongeluk verloor het, het ondanks dié trauma sy gr. 10-skooljaar by Hoërskool Garsfontein in Pretoria geslaag. Dít was egter nie maklik nie, vertel hy nou. Steyn (16) het in Julie vanjaar, sowat twee maande ná die ongeluk op Moedersdag wat byna sy lewe geëis het, teruggekeer skool toe. “Dit was ’n baie groot aanpassing. Ek het toe nog baie gesukkel om te loop en moes ekstra klasse neem om die skoolwerk op te vang,” verduidelik hy. Steyn vertel dat sy lewe voor die ongeluk drasties anders was. Die daaglikse dinge van ’n tiener verg nou baie meer moeite. “Voorheen sou ek by my vriende kuier en oorslaap, maar nou raak my been seer. Dit is ook ’n storie om my prostese aan en uit te trek.” Steyn was ook voor die ongeluk ’n kranige rugby- en krieketspeler. Tog het Steyn nie in sak en as gaan sit soos ŉ mens sou verwag nie en het hy sedertdien swem as buitemuurse aktiwiteit aangepak. Hy ry ook nie meer motorfiets nie. “Ek beleef baie angs op ’n motorfiets,” bieg hy. “Ek het regtig baie van myself geleer. Ek het in ’n mate myself gevind en my persoonlikheid en gemoed is eintlik beter as voor die ongeluk. Dit klink nou erg om dit te sê, maar die ongeluk was in ’n mate ’n goeie ding.” Maroela Media het vroeër berig Steyn het sowat ŉ kilometer van sy ouerhuis met sy motorfiets teen ŉ staalversperring gebots. Al drie die hoofslagare in die been is tydens die ongeluk afgesny. Sy beserings was van só ŉ aard dat dokters tussen sy lewe en sy been moes kies. Sy been is gevolglik geamputeer. Steyn Steenberg terug by die skool. (Foto: Verskaf) Sy longe het ook kort ná die ongeluk platgeval en sy bekkenbeen is in die ongeluk gebreek. Hy is dae lank onder verdowing gehou voordat hy stadig maar seker van die verdowing gespeen kon word. Steyn het ná die ongeluk gesukkel om te sluk of te praat weens moontlike ligte beroertes wat hy in twee gedeeltes van sy brein opgedoen het. Die beroertes het waarskynlik plaasgevind toe Steyn ná die ongeluk in die hospitaal opgeneem is en deur dokters bygebring moes word omdat hy weens bloedverlies sy bewussyn verloor het. Steyn se spraak het egter intussen baie verbeter met behulp van spraakterapie. Dié tiener ontvang ook fisioterapie en het in Oktober vanjaar ’n operasie ondergaan om verdikte weefsel uit sy geamputeerde been te verwyder wat beteken dat hy baie minder pyn beleef wanneer hy met sy prostese loop. Hy sukkel wel nog met sy sig aan die linkerkant van albei oë. Sy ouers, Jacques en Christa, samel geld in vir die behandeling van sy sig en ’n beter prostese. “Ek word wel baie gefrustreerd wanneer ek soos ná die operasie met krukke moet loop en nie veel vir myself kan doen nie. Ek mis my onafhanklikheid.” Steyn se pa, wat die pad van herstel saam sy seun gestap het, kan kwalik meer trots op hom wees. Steyn Steenberg ná die ongeluk in die hospitaal. (Foto: Verskaf) “Toe Steyn ná die ongeluk in rehabilitasie was, is daar vir ons gesê dat hy kognitiewe skade opgedoen het en moontlik nie die jaar sou kon teruggaan skool toe nie. Dié nuus het Steyn baie ontstel want hy het gevoel hoewel hy sukkel om te praat en sien was daar nie fout met sy denkvermoë nie. “Ons glo dís waar hy besluit het dat hy ŉ punt het om te bewys. Daar is vir ons gesê hy moet oorweeg om sy jaar oor te doen maar hy wou niks weet nie,” vertel Jacques. Hy verduidelik dat Steyn in die laaste twee kwartale 63 uit 100 dae afwesig was. Daar was ook baie dae wat hy net halfdag by die skool was. “In ons oë is dit ŉ besonderse prestasie vir enige kind wat so baie werk gemis het, wat nog te sê van ŉ kind met sy uitdagings. Trotser ouers kan ons nie wees nie!” Besoek die Facebook-blad “Steyn se storie” om sy vordering te volg of ŉ bydrae tot die insamelingsprojek te maak.